《多丽》
明代·王肯堂

步花阴，满园春色飘零。过横塘、曲阑斜折，崎岖转入荷亭。

坐无聊、起看画障，行还倦、闲拨炉薰。暗觉声喧，微窥影乱，映门一线露罗裙。

双扉启、缟衣翠袖，相簇度银屏。霎时见，虚窗雪艳，素壁霞明。

细看伊、莲随步起，果然兰并肌芬。脸盈盈、疑开蛤帐，腰细细、堪试香尘。

腻发盘云，修眉偃月，珊瑚一颗蹙朱樱。擎桨处、春纤如削，浑是玉雕成。

临别去，流波回觑，障面笑狂生。

作者简介：（1549—1613）明镇江府金坛人，字宇泰。万历十七年进士，授检讨。倭寇犯朝鲜，疏陈十议，愿假御史衔练兵海上，未果，引疾归。吏部侍郎荐补南京行人司副，官至福建参政。好读书，尤精于医，著有《證治准绳》、《郁罔斋笔麈》，并辑《古今医统正脉全集》。